作者:徐鉉
標題:依韻和令公大王薔薇詩
內容:綠樹成陰後，群芳稍歇時。誰將新濯錦，掛向最長枝。卷箔香先入，憑欄影任移。賞頻嫌酒渴，吟苦怕霜髭。架迥籠雲幄，庭虛展繡帷。有情縈舞袖，無力罥遊絲。嫩蕊鶯偷採，柔條柳伴垂。荀池波自照，梁苑客嘗窺。玉李尋皆謝，金桃亦暗衰。花中應獨貴，庭下故開遲。委豔妝苔砌，分華借槿籬。低昂勻灼爍，濃淡疊參差。幸植王宮裡，仍逢宰府知。芳心向誰許，醉態不能支。芍藥天教避，玫瑰眾共嗤。光明烘晝景，潤膩裛輕rG。麗似期神女，珍如重衛姬。君王偏屬詠，七子盡搜奇。